《祷雨中岳有应赋此以答神贶》
明代·李昌祺

剖开洪蒙奠清浊，汇为湖江峙为岳。四方环列独崧尊，气压中州势磅礴。

众峰摩云排玉笋，晓翠夕霏纷错落。储祥蕴秀产英贤，捍患禦灾司善恶。

累朝褒崇载祀典，宝幡天香照林壑。重门秘殿俨深邃，孔盖长旂下寥廓。

怜斯县小壤田瘠，加以旱乾沟浍涸。我斋致祷竭寸忱，讵意昭孚类期约。

飞廉霹雳咸听命，甘澍既倾炎暑却。顿令凶荒转丰稔，复使愁忧成笑乐。

微衷曷以答神贶，跽荐溪泉羞杜若。宇宙升平庙貌新，万古千秋镇伊洛。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。